	
	
	



Osobitná časť

K Čl. I bodu 1 (§ 4 ods. 7) 
V § 4 ods. 7 prvej vete zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) sa pri dobrovoľnej registrácii pre daň podľa § 6 písm. a) zákona o DPH ustanovuje povinnosť predložiť k žiadosti o registráciu pre daň dokumenty, ktoré preukazujú status žiadateľa o registráciu pre daň ako zdaniteľnej osoby. V prípade oprávnenej žiadosti o registráciu pre daň vydá daňový úrad rozhodnutie o registrácii pre daň do 21 dní od doručenia žiadosti o registráciu pre daň, ak nedôjde k vydaniu rozhodnutia podľa neskoršie uvedených viet v tomto odseku. Podľa druhej vety, ak však vzniknú odôvodnené pochybnosti, či žiadateľ o registráciu pre daň je zdaniteľnou osobou, alebo o údajoch v predloženej žiadosti, prípadne v priložených sprievodných dokumentoch (či o ich úplnosti), daňový úrad v lehote 21 dní od podania žiadosti o registráciu pre daň vyzve žiadateľa o registráciu pre daň, aby do 8 dní odo dňa doručenia výzvy pochybnosti vytýkané daňovým úradom odstránil, prípadne žiadosť doplnil; ak sa preukáže, že žiadateľ o registráciu pre daň svoj status zdaniteľnej osoby neobhájil, prípadne, ak ani po výzve daňového úradu nedostatky žiadosti neodstránil, daňový úrad vydá bezodkladne rozhodnutie o zamietnutí žiadosti o registráciu pre daň podľa § 4 ods. 10 písm. b). V prípade, že žiadateľ o registráciu pre daň po výzve daňového úradu preukázal status zdaniteľnej osoby, prípadne nedostatky v podanej žiadosti odstránil, daňový úrad rozhodne kladne o registrácii pre daň do 60 dní odo dňa podania žiadosti o registráciu. V rámci uvedenej lehoty daňový úrad preskúma správnosť, úplnosť a pravdivosť údajov v predložených dokumentoch žiadateľa o registráciu pre daň, pričom daňový úrad nie je obmedzený len na formálnu kontrolu údajov a dokladov predložených spolu so žiadosťou o registráciu /§ 67 a § 24 zákona č. 563/2009 Z. z. o správe daní (Daňový poriadok)/, ale je oprávnený požadovať aj ďalšie údaje alebo informácie relevantné pre posúdenie splnenia podmienok registrácie. Toto predstavuje zákonný rámec pre preverovanie údajov nevyhnutných na rozhodnutie v registračnom konaní. 
 
K Čl. I bodu 2 (§ 4 ods. 15) 
V § 4 ods. 15 sa navrhuje spresniť, že hodnota príležitostne poskytnutého nájmu nehnuteľnosti nevstupuje do obratu. 
 
K Čl. I bodu 3 /§ 5 ods. 1 písm. c)/ 
Navrhuje sa ustanoviť, že ak dôjde k nadobudnutiu vlastného tovaru z iného členského štátu do tuzemska, odoslaného alebo prepraveného na účely svojho podnikania, ktoré sa považuje za oslobodené od dane podľa § 44 písm. d) z dôvodu uplatnenia osobitnej úpravy pre premiestnenie vlastného tovaru podľa ustanovení zákona platného v tomto členskom štáte zodpovedajúcim § 68ca, zahraničná osoba, ktorá nemá v tuzemsku sídlo, miesto podnikania, bydlisko, alebo prevádzkareň, a ktorá si takýto tovar do tuzemska v rámci svojho podnikania premiestnila, nie je povinná podať žiadosť o registráciu pre daň podľa § 5 zákona o DPH. 

K Čl. I bodu 4 /§ 5 ods. 2 písm. f)/
Navrhuje sa, aby zahraničné osoby, ktoré prepravujú alebo odosielajú tovar z tuzemska do iného členského štátu a sú identifikované pre osobitnú úpravu pre premiestnenie tovaru v inom členskom štáte, sa nemuseli registrovať pre daň podľa § 5.

K Čl. I bodu 5 (§ 8 ods. 4) 
V súlade so zrušením režimu call-off stock podľa § 8a sa navrhuje legislatívno-technická úprava v § 8 ods. 4. 
 
K Čl. I bodu 6 (§ 8 ods. 7) 
V súlade s čl. 2 smernice Rady (EÚ) 2025/516 z 11. marca 2025, ktorou sa mení smernica 2006/112/ES, pokiaľ ide o pravidlá DPH pre digitálny vek [ďalej len „smernica (EÚ) 2025/516“] sa navrhuje podrobnejšie určiť postavenie zákazníka pri dodávkach, pri ktorých sa zdaniteľná osoba, ktorá uľahčuje dodanie tovaru na území Európskej únie zdaniteľnej osobe neusadenej v Európskej únii, považuje za tzv. domnelého dodávateľa. 
 
K Čl. I bodu 7 (§ 8a) 
V súlade s čl. 2 smernice (EÚ) 2025/516 sa v zákone o DPH navrhuje s účinnosťou od 1. júla 2029 zrušiť režim call-off stock. Tento režim sa nahrádza osobitnou úpravou pre premiestnenie vlastného tovaru podľa § 68ca. V súvislosti so zrušením režimu call-off stock sa navrhuje             v prechodnom ustanovení podľa § 85q upraviť obdobie od 1. júla 2028 do 30. júna 2029, kedy bude ešte možné na odosielanie alebo prepravu tovaru uplatniť režim call-off stock podľa § 8a za podmienky, že sa odoslanie alebo preprava tovaru v režime call-off stock začali najneskôr 30. júna 2028. 
 
K Čl. I bodu 8 (§ 9 ods. 5 až 8) 
S cieľom odstrániť neopodstatnené narušenie hospodárskej súťaže pri zdaňovaní určitých služieb dodávaných prostredníctvom platforiem v porovnaní s tým, keď sú dodávané mimo platforiem tradičnými dodávateľmi, sa mení úloha, akú zohrávajú pri výbere dane z týchto služieb platformy. Pre platformy sa vytvára právna fikcia domnelého dodávateľa, na základe ktorej budú platformy účtovať a vyberať daň pri uľahčovaní dodávania týchto služieb, ak tak neurobia skutoční dodávatelia týchto služieb. 
V § 9 ods. 5 sa určujú podmienky pre uplatnenie tejto právnej fikcie. Zdaniteľná osoba (platforma) bude považovaná za domnelého dodávateľa (teda osobu, ktorá službu sama prijala a sama dodala), ak bude táto zdaniteľná osoba uľahčovať dodanie služby krátkodobého neprerušovaného nájmu pre tú istú osobu najviac na obdobie 30 nocí, alebo bude uľahčovať dodanie služby cestnej (pozemnej) dopravy osôb s miestom dodania v tuzemsku, prostredníctvom využitia rôznych elektronických komunikačných rozhraní. Ak niektoré z hore uvedených podmienok nie sú splnené (napr. platforma bude uľahčovať službu leteckej prepravy), prípadne zdaniteľná osoba (platforma) sa pri týchto službách nebude považovať za domnelého dodávateľa, v takomto prípade nebude zdaniteľná osoba (platforma) považovaná  za osobu povinnú účtovať a vyberať daň pri poskytovaní služieb krátkodobého prenájmu a osobnej prepravy. 
V odseku 6 sa bližšie špecifikuje, čo sa považuje za službu cestnej dopravy osôb v tuzemsku. Cestná doprava osôb sa zvyčajne bude uľahčovať, ak sa uskutoční medzi dvoma miestami v tuzemsku (napr. preprava osôb medzi Bratislavou a Košicami), ale nie je vylúčené, aby došlo k uľahčeniu cestnej dopravy osôb medzi tuzemskom a miestom v inom členskom štáte; v takom prípade sa bude zdaniteľná osoba, ktorá uľahčuje túto cestnú dopravu osôb, považovať za osobu povinnú platiť daň iba pre úsek cestnej dopravy osôb medzi prvým a posledným miestom v tuzemsku. To, že ustanovenie § 46 nie je dotknuté, je potrebné vykladať tak, že je potrebné prihliadnuť na to, či ide o úsek dopravy v tuzemsku ako súčasť medzinárodnej prepravy osôb, ktorá je oslobodená od dane podľa § 46.
V súlade so zachovaním princípu neutrality, ak pôvodný, resp. skutočný dodávateľ služby krátkodobého neprerušovaného nájmu alebo služby cestnej (pozemnej) dopravy osôb uľahčovanej zdaniteľnou osobou (platformou) oznámi zdaniteľnej osobe (platforme) svoje identifikačné číslo pre daň a zároveň oznámi, že pri dodaní týchto služieb bude osobou, ktorá zaúčtuje a vyberie daň (odsek 7), právna fikcia domnelého dodávateľa sa pre zdaniteľnú osobu (platformu) pri uľahčovaní dodania týchto služieb neuplatní (platforma nebude osobou povinnou účtovať a vybrať z týchto služieb daň). 
Osobitná úprava pre cestovné kancelárie sa neuplatňuje, ak platforma uľahčuje dodanie služby krátkodobého nájmu alebo služby cestnej (pozemnej) dopravy osôb na území Európskej únie. 
 
K Čl. I bodu 9 (§ 11a) 
V súlade so zrušením režimu call-off stock podľa § 8a sa navrhuje vypustenie § 11a.  
 
K Čl. I bodu 10 (§ 16 ods. 13) 
Z dôvodu odchýlnej interpretácie miesta dodania služby spočívajúcej v uľahčení dodania služby nezdaniteľnej osobe naprieč členskými štátmi dochádza v súlade s čl. 46a smernice (EÚ) 2025/516 k zjednoteniu výkladu v podobe navrhovaného § 16 ods. 13, na základe ktorého bude miesto dodania uľahčujúcej služby prostredníctvom využitia rôznych elektronických komunikačných rozhraní to isté miesto, ako má základná služba, ktorej dodanie sa uľahčuje.  
 
K Čl. I bodu 11 (§ 16a ods. 1 písm. b) 
Z dôvodu právnej istoty sa navrhuje spresniť, že osobitné miesto dodania tovaru pri predaji tovaru na diaľku na území Európskej únie inej ako zdaniteľnej osobe (zdanenie v mieste usadenia dodávateľa) možno uplatniť len v prípade, ak sa tovar prepravuje z toho istého členského štátu, v ktorom má dodávateľ tovaru sídlo, miesto podnikania, prevádzkareň alebo miesto, kde sa obvykle zdržiava.  
 
K Čl. I bodu 12 (§ 16a ods. 3) 
V § 16a ods. 3 sa navrhuje právna fikcia, na základe ktorej dodávateľ tovaru alebo služby, ktorý uplatňuje osobitnú úpravu podľa § 68b, sa považuje za takého dodávateľa, ktorý sa rozhodol pre miesto dodania tovaru podľa § 14 ods. 2 a miesto dodania služby podľa § 16 ods. 14, aj napriek tomu, že spĺňa podmienky uplatnenia osobitného miesta dodania tovaru podľa § 16a ods. 1. 
 
K Čl. I bodom 13 a 20 /§ 23 ods. 1, § 49 ods. 2 písm. c), § 69 ods. 6/ 
V hore uvedených odsekoch sa navrhuje legislatívno-technická úprava z dôvodu vypustenia režimu call-off stock v § 11a.  

K Čl. I bodu 14 (§ 25a ods. 12) 
Ide o legislatívnu-technickú úpravu v súvislosti so zrušením režimu call-off stock podľa § 8a.

K Čl. I bodu 15 /§ 27 ods. 2 písm. a) a ods. 3 písm. a)/ 
V § 27 ods. 2 a 3 sa navrhuje legislatívno-technická úprava nadväzujúca na vypustenie osobitnej úpravy pre priznávanie a platbu dane pri dovoze tovaru. 

K Čl. I bodu 16 (§ 42a) 
V § 42a sa navrhuje doplniť odsek 2, na základe ktorého sa považuje služba krátkodobého prenájmu ubytovania alebo služba cestnej (pozemnej) dopravy osôb, dodaná pôvodným dodávateľom zdaniteľnej osobe (platforme), ktorá uľahčuje jej dodanie prostredníctvom elektronického komunikačného rozhrania, za oslobodenú od dane. Ide o transpozíciu čl. 136b smernice (EÚ) 2025/516. 
 
K Čl. I bodu 17 (§ 43 ods. 4) 
V § 43 ods. 4 sa navrhuje doplniť, že pri uplatnení osobitnej úpravy pre premiestnenie vlastného tovaru z tuzemska do iného členského štátu podľa § 68ca sa nevyžaduje splnenie podmienky identifikácie nadobúdateľa v členskom štáte, do ktorého je tovar odoslaný alebo prepravený, keďže ide o tú istú osobu, ktorá si vlastný tovar z tuzemska do iného členského štátu sama alebo prostredníctvom inej osoby odoslala alebo prepravila. 
 
K Čl. I bodu 18 (§ 44)  
V § 44 sa navrhuje doplniť nové písmeno d), na základe ktorého sa nadobudnutie vlastného tovaru v tuzemsku, odoslaného alebo prepraveného z iného členského štátu do tuzemska na účely svojho podnikania podľa § 11 ods. 8, oslobodí od dane za podmienky, že sa na tento tovar vzťahuje osobitná úprava pre premiestnenie tovaru podľa § 68ca alebo podľa ustanovení zákona platného v inom členskom štáte zodpovedajúcich § 68ca.  
 
K Čl. I bodu 19 (§ 48d ods. 7 tretia veta, § 68a ods. 12, § 68b ods. 18 a § 68c ods. 23) 
Aktuálne príjmové účty finančnej správy vedené v Štátnej pokladnici sú evidované pre klienta „Finančné riaditeľstvo Slovenskej republiky”, a nie pre „daňový úrad”. Z uvedeného dôvodu, ako aj vzhľadom na požiadavku bánk uvádzať pri bezhotovostných prevodoch aj identifikáciu prijímateľa finančných prostriedkov, sa navrhuje upraviť názov účtu, na ktorý daňové subjekty uhrádzajú požadované platby. 
  
K Čl. I bodu 21 (§ 49 ods. 10) 
V § 49 ods. 10 sa navrhuje doplniť, že ak zdaniteľná osoba, ktorá je v tuzemsku registrovaná podľa § 5 z dôvodu vykonávania činnosti, ktorá nie je predmetom osobitnej úpravy pre premiestnenie vlastného tovaru podľa § 68ca, ale ktorá v súvislosti s uplatňovaním osobitnej úpravy prijíma tovar alebo služby, má právo uplatniť si z nich odpočítanie dane prostredníctvom daňového priznania.  
 
K Čl. I bodu 22 (§ 49 ods. 12) 
Ak zdaniteľná osoba, považovaná za osobu, ktorá sama prijala a sama dodala službu krátkodobého nájmu ubytovania alebo službu cestnej dopravy osôb podľa § 9 ods. 5, je registrovaná ako platiteľ, má právo uplatniť si odpočítanie dane z tovarov alebo služieb, ktoré prijala v súvislosti s uľahčením dodania služby krátkodobého nájmu ubytovania alebo služby cestnej dopravy osôb.  

K Čl. I bodu 23 (§ 53b ods. 7) 
Ide o legislatívnu-technickú úpravu v súvislosti so zrušením režimu call-off stock podľa § 8a.

K Čl. I bodu 24 (Poznámka pod čiarou k odkazu 26)
Ide o legislatívnu-technickú úpravu v označení príslušného právneho predpisu.
 
K Čl. I bodu 25 /§ 55 ods. 3 písm. c)/
V súlade so zrušením režimu call-off stock podľa § 8a sa navrhuje vypustenie § 11a.

K Čl. I bodu 26 (§ 55a ods. 6) 
V § 55a ods. 6 sa dopĺňajú odkazy na osobitnú úpravu podľa § 68ca, podľa ktorých bude môcť zahraničná osoba usadená v inom členskom štáte, ktorá je identifikovaná pre uplatňovanie osobitnej úpravy v inom členskom štáte, požiadať o vrátenie dane z tovarov alebo služieb, ktoré prijala v tuzemsku v súvislosti s uplatňovaním tejto osobitnej úpravy.  
 
K Čl. I bodu 27 (§ 56 ods. 4) 
V § 56 ods. 4 sa dopĺňa odkaz na osobitnú úpravu podľa § 68ca, podľa ktorého bude môcť zahraničná osoba usadená v treťom štáte, ktorá je identifikovaná pre uplatňovanie tejto osobitnej úpravy v tuzemsku, prípadne v inom členskom štáte, požiadať o vrátenie dane                z tovarov alebo služieb, ktoré prijala v tuzemsku v súvislosti s uplatňovaním tejto osobitnej úpravy. 
 
K Čl. I bodu 28 (§ 65 ods. 13) 
Je potrebné objasniť, že ak platforma uľahčuje dodanie samostatnej  služby krátkodobého nájmu ubytovania alebo služby cestnej dopravy osôb, pri ktorých sa  považuje za osobu, ktorá takúto službu sama prijala a sama dodala (domnelý dodávateľ), na dodanie tejto samostatnej služby uľahčovanej platformou  sa osobitná úprava pre cestovné kancelárie nevzťahuje. 
 
K Čl. I bodu 29 (§ 68) 
Ide o legislatívno-technickú úpravu názvu nadväzujúcu na novú osobitnú úpravu podľa § 68ca. 
 
K Čl. I bodu 30 /§ 68 ods. 1 písm. a)/ 
V § 68 ods. 1 písm. a) sa vypúšťa odkaz na miesto usadenia zákazníka pri osobitnej úprave mimo Úniu (§ 68a), čím sa zabezpečí, že všetky služby s miestom dodania na území Európskej únie, bez ohľadu na miesto usadenia zákazníka, podliehajú tejto osobitnej úprave. Podliehať osobitnej úprave podľa § 68a tak bude napríklad prenájom nehnuteľnosti nachádzajúcej sa na území Európskej únie patriacej vlastníkovi z tretieho štátu, ak bude zákazník z tretieho štátu, avšak miesto dodania prenájmu nehnuteľnosti bude stále na území Európskej únie.  
 
K Čl. I bodu 31 /§ 68 ods. 1 písm. b) tretí bod/
Ide o legislatívno-technickú úpravu nadväzujúcu na doplnenie a spresnenie určenia postavenia zákazníka v § 8 ods. 7.

K Čl. I bodu 32 /§ 68 ods. 1 písm. b) body 4 až 6/ 
S akcentom na posilnenie platformovej ekonomiky v rámci Európskej únie sa navrhuje                  s účinnosťou od 1. júla 2028 rozšíriť predmet osobitnej úpravy pre Úniu podľa § 68 ods. 1 písm. b) body 4 až 6 o ďalšie typy dodaní, napríklad o dodanie tovaru s inštaláciou a montážou, dodanie tovaru na palubách lodí, lietadiel, a vlakov počas osobnej dopravy na území Európskej únie, o dodanie plynu, elektriny, tepla a chladu, dodanie tovaru bez odoslania alebo prepravy alebo ak sa preprava začína aj končí v tom istom členskom štáte, a tiež o iné dodania, pokiaľ je zákazníkom zdaniteľná osoba alebo právnická osoba, ktorá nie je zdaniteľnou osobou, u ktorých nadobudnutie tovaru nie je predmetom dane, alebo ak je zákazníkom iná ako zdaniteľná osoba. Podobne budú podliehať osobitnej úprave podľa § 68b aj následné transakcie s tovarom premiestneným z jedného členského štátu do iného členského štátu, ako sú napr. dodania podľa § 8 ods. 3, § 9 ods. 2, § 9 ods. 3, prípadne opravy odpočítanej dane podľa § 53 ods. 1 písm. c) alebo úpravy dane pri takomto tovare, ktorý je investičným majetkom podľa § 54. 
 
K Čl. I bodu 33 (§ 68a ods. 2, § 68b ods. 2, § 68c ods. 4) 
Ide o legislatívno-technickú úpravu vykonanú v nadväznosti na potenciálnu možnosť uvedenia webového sídla zdaniteľnej osoby uchádzajúcej sa o uplatnenie osobitnej úpravy podľa § 68a, § 68b a § 68c. 
 
K Čl. I bodu 34 /§ 68a ods. 10 písm. b), 68b ods. 13 písm. b), § 68c ods. 21 písm. b)/ 
Keďže osobitné úpravy vyžadujú, aby sa daňové priznanie podávalo aj za zdaňovacie obdobie, počas ktorého k žiadnemu dodaniu tovarov alebo služieb, ktoré by podliehali osobitným úpravám, nedošlo, ustanovuje sa v príslušných ustanoveniach návrhu zákona možnosť, aby sa inak povinné údaje v daňovom priznaní podanom za takéto zdaňovacie obdobie neuviedli. 
 
K Čl. I bodu 35 /§ 68a ods. 10 písm. c)/ 
Navrhuje sa nový spôsob vykonania zmien v daňovom priznaní podanom pri uplatňovaní osobitnej úpravy podľa § 68a, ak zmena údajov nastane do konca lehoty na podanie daňového priznania; v takomto prípade sa zmena údajov uvedie v „riadnom“ daňovom priznaní podanom za dané zdaňovacie obdobie. 
 
K Čl. I bodu 36 (§ 68a ods. 13, § 68b ods. 19)  
Navrhuje sa nový spôsob vykonania zmien v daňovom priznaní podanom pri uplatňovaní osobitnej úpravy podľa § 68a a § 68b, ak zmena údajov nastane po skončení lehoty na podanie daňového priznania; v takomto prípade sa zmena údajov uvedie v nasledujúcom daňovom priznaní podanom najneskôr do troch rokov odo dňa uplynutia lehoty na podanie pôvodného daňového priznania. 
 
K Čl. I bodu 37 (§ 68b) 
Ide o legislatívno-technickú úpravu nadpisu s ohľadom na rozšírenie vecnej pôsobnosti osobitnej úpravy pre Úniu podľa § 68b. 
 
K Čl. I bodu 38 /§ 68b ods. 1 písm. b)/ 
V nadväznosti na rozšírenie predmetu osobitnej úpravy pre Úniu podľa § 68 ods. 1 písm. b)        o ďalšie typy dodaní, napríklad o dodanie tovaru bez odoslania alebo prepravy alebo o dodania, pri ktorých sa preprava tovaru začína aj končí v tom istom členskom štáte, a tiež o iné dodania podľa § 13 ods. 1 písm. d) a f), sa v § 68b ods. 1 písm. b) dopĺňajú ďalšie kritériá na určenie členského štátu identifikácie. Ak existuje viacero členských štátov, v ktorých sa napríklad uskutočňuje dodanie tovaru bez odoslania alebo prepravy alebo dodanie, pri ktorých sa preprava tovaru začína aj končí v tom istom členskom štáte, alebo dodanie podľa § 13 ods. 1 písm. d) a f), bude členským štátom identifikácie ten členský štát, ktorý si zdaniteľná osoba za členský štát identifikácie zvolí, ak nemá táto zdaniteľná osoba sídlo alebo prevádzkareň na území Európskej únie. Ak už je zdaniteľná osoba identifikovaná pre uplatňovanie osobitnej úpravy pre premiestnenie vlastného tovaru podľa § 68ca alebo podľa ustanovenia zákona platného v inom členskom štáte zodpovedajúceho § 68ca v určitom členskom štáte, bude tento členský štát určený ako členský štát identifikácie aj pre uplatňovanie osobitnej úpravy podľa § 68b bez ohľadu na to, že pri zohľadnení iných kritérií by pripadal do úvahy aj iný členský štát identifikácie. 
 
K Čl. I bodu 39 /§ 68b ods. 1 písm. c)/ 
V nadväznosti na rozšírenie predmetu osobitnej úpravy pre Úniu podľa § 68 ods. 1 písm. b)      o ďalšie typy dodaní, napríklad o dodania podľa § 13 ods. 1 písm. b), d) a f) alebo o dodanie tovaru bez odoslania alebo prepravy, sa v § 68b ods. 1 písm. c) dopĺňajú nové definície členského štátu spotreby podľa typu dodania, ktoré podlieha tejto osobitnej úprave. 
 
K Čl. I bodu 40 (§ 68b ods. 2) 
V § 68b ods. 2 prvej vete sa obmedzuje osobná pôsobnosť tejto osobitnej úpravy pre také zdaniteľné osoby, ktoré uskutočňujú výlučne dodania tovarov a služieb oslobodené od dane bez nároku na odpočítanie dane. 
 
K Čl. I bodu 41 (§ 68b ods. 7) 
V nadväznosti na rozšírenie predmetu osobitnej úpravy pre Úniu podľa § 68 ods. 1 písm. b) o ďalšie typy dodaní sa v prípade voľby členského štátu identifikácie aj pri týchto dodaniach tovarov navrhuje uplatňovať zvolený členský štát identifikácie po dobu dotknutého kalendárneho roka a nasledujúcich dvoch kalendárnych rokov. 
 
K Čl. I bodu 42 /§ 68b ods. 13 písm. b)/ 
V daňovom priznaní sa podľa § 68b ods. 13 písm. b) uvádza celková hodnota tovarov a služieb, ktoré podliehajú tejto osobitnej úprave. Do tejto hodnoty sa navrhuje nezahŕňať hodnotu dodaných tovarov a služieb oslobodených od dane bez nároku na odpočítanie dane. 
 
K Čl. I bodu 43 /§ 68b ods. 13 písm. c)/ 
Navrhuje sa nový spôsob vykonania zmien v daňovom priznaní podanom pri uplatňovaní osobitnej úpravy podľa § 68b, ak zmena údajov nastane do konca lehoty na podanie daňového priznania; v takomto prípade sa zmena údajov uvedie v „riadnom“ daňovom priznaní podanom za dané zdaňovacie obdobie. 

K Čl. I bodu 44 (§ 68b ods. 14 a 15) 
V súvislosti s rozšírením vecnej pôsobnosti osobitnej úpravy podľa § 68b o nové typy dodaní tovarov sa zároveň navrhuje aj rozšírenie údajov, ktoré sa uvádzajú v podanom daňovom priznaní. Osobitne sa ustanovuje, aké údaje sa v daňovom priznaní uvádzajú podľa § 68 ods. 1 písm. b) bodu 6, teda pri dodaniach podľa § 8 ods. 3, § 9 ods. 2 alebo 3, alebo pri vykonaní úpravy odpočítanej dane pri tovare po jeho premiestnení podľa § 54. 
Zároveň sa navrhuje aj rozšírenie údajov, ktoré sa uvádzajú v podanom daňovom priznaní, konkrétne ide o identifikačné číslo pre daň alebo daňové identifikačné číslo pridelené každým členským štátom, v ktorom sa dodáva tovar bez odoslania alebo prepravy, alebo do ktorého alebo z ktorého sa tovar odosiela alebo prepravuje, ak takéto číslo bolo príslušným členským štátom pridelené. 
 
K Čl. I bodu 45 (§ 68b ods. 16) 
Ide o legislatívno-technickú úpravu uskutočnenú vložením odkazu na príslušné ustanovenie v § 68 ods. 1 písm. b) bodu 2, ktorý výlučne upravuje dodanie služieb podliehajúcich osobitnej úprave podľa § 68b. 
 
K Čl. I bodu 46 (§ 68c ods. 4) 
Z dôvodu odlíšenia osoby, ktorá žiada o povolenie uplatňovať osobitnú úpravu podľa § 68c bez sprostredkovateľa, konkrétne osoby priameho dodávateľa od platformy, sa navrhuje, aby platforma, teda osoba, ktorá sa považuje sa osobu, ktorá prijala a dodala tovar podľa § 8 ods. 7, túto skutočnosť uviedla v oznámení.  
 
K Čl. I bodu 47 (§ 68c ods. 6) 
Z dôvodu odlíšenia zastúpenej osoby, ktorou môže byť dodávateľ alebo platforma, sa navrhuje, aby sprostredkovateľ v oznámení uviedol, že zastúpená osoba sa považuje za osobu, ktorá prijala a dodala tovar podľa § 8 ods. 7.  
 
K Čl. I bodu 48 /§ 68c ods. 21 písm. c)/ 
Navrhuje sa nový spôsob vykonania zmien v daňovom priznaní podanom pri uplatnení osobitnej úpravy podľa § 68c, ak zmena údajov nastane do konca lehoty na podanie daňového priznania; v takomto prípade sa zmena údajov uvedie v „riadnom“ daňovom priznaní podanom za dané zdaňovacie obdobie. 
 
K Čl. I bodu 49 (§ 68c ods. 24)  
Navrhuje sa nový spôsob vykonania zmien v daňovom priznaní podanom pri uplatnení osobitnej úpravy podľa § 68c, ak zmena údajov nastane po skončení lehoty na podanie daňového priznania; v takomto prípade sa zmena údajov uvedie v nasledujúcom daňovom priznaní podanom najneskôr do troch rokov odo dňa uplynutia lehoty na podanie pôvodného daňového priznania. 
 
K Čl. I bodu 50 (§ 68ca) 
V dôsledku premiestnenia vlastného tovaru na účely podnikania z jedného členského štátu do iného členského štátu vzniká potreba registrácie v tom členskom štáte, do ktorého sa tovar premiestňuje. S cieľom zjednodušiť administratívne povinnosti spojené s registráciou, v súlade s princípom jednotného kontaktného miesta one-stop-shop, sa pre uvedené premiestnenie tovaru do iného členského štátu navrhuje osobitná úprava podľa § 68ca zákona o DPH, ktorá je transpozíciou článkov 369xa až 369xk smernice (EÚ) 2025/516. Zavedenie tejto komplexnej osobitnej úpravy premiestnenia vlastného tovaru do iného členského štátu plne korešponduje s postupným zrušením súčasnej úpravy call-off stock, ktorá nevie pružne reagovať na dynamicky sa rozvíjajúce podnikateľské prostredie. Zmenou oproti ostatným, už existujúcim osobitným úpravám, je skutočnosť, že využitím tejto osobitnej úpravy nedochádza k povinnosti uhradiť daň v členskom štáte, do ktorého je vlastný tovar premiestnený. 
V odseku 1 písm. a) sa navrhuje spresniť, aké premiestnenie tovaru môže podliehať osobitnej úprave podľa § 68ca, pričom z tejto úpravy je vylúčené také premiestnenie tovaru, v súvislosti s ktorým v členskom štáte, do ktorého je tovar premiestnený, nevzniká zdaniteľnej osobe právo na odpočítanie dane v plnom rozsahu. 
V odseku 1 písm. b) sa ustanovujú všeobecné pravidlá určenia členského štátu identifikácie. Členským štátom identifikácie bude členský štát, v ktorom má zdaniteľná osoba sídlo, a ak taký nie je, tak členský štát, v ktorom má zriadenú prevádzkareň. Ak zdaniteľná osoba nemá zriadené sídlo na území Európskej únie a má viacero prevádzkarní v rôznych členských štátoch, členským štátom identifikácie bude ten z nich, ktorý si takáto osoba za členský štát identifikácie zvolí. Ak žiadne sídlo ani prevádzkareň zdaniteľná osoba na území Európskej únie nemá zriadené, členským štátom identifikácie bude ten členský štát, z ktorého sa odoslanie alebo preprava tovaru začína, a ak je takýchto členských štátov viac, bude to ten z nich, ktorý si zdaniteľná osoba za členský štát identifikácie zvolí. Ak dôjde k výberu členského štátu identifikácie z viacerých možných členských štátov identifikácie, zdaniteľná osoba je povinná uplatňovať osobitnú úpravu v dotknutom kalendárnom roku a dvoch nasledujúcich kalendárnych rokoch (odsek 4). Bez ohľadu na vyššie uvedené spôsoby určenia členského štátu identifikácie, ak už zdaniteľná osoba je identifikovaná pre osobitnú úpravu podľa § 68b, prípadne podľa ustanovení zákona platného v inom členskom štáte zodpovedajúcich § 68b, bude členským štátom identifikácie pre osobitnú úpravu premiestnenia vlastného tovaru ten členský štát, v ktorom sa zdaniteľná osoba identifikovala  pre osobitnú úpravu podľa § 68b, resp. podľa ustanovení zákona platného v inom členskom štáte zodpovedajúcich § 68b. 
V odseku 2 sa uvádza procesný postup, podľa ktorého postupuje zdaniteľná osoba, ak členským štátom identifikácie je Slovenská republika alebo si Slovenskú republiku zvolí za členský štát identifikácie. V danom odseku sa špecifikujú povinné náležitosti oznámenia o začatí činnosti. Ak daňový úrad vyhovie žiadosti zdaniteľnej osoby o uplatňovanie tejto osobitnej úpravy, využije identifikačné číslo pre daň pridelené tejto osobe podľa § 4, § 4b, § 4c alebo § 5 zákona o DPH. Pri zamietavom rozhodnutí má zdaniteľná osoba možnosť podať odvolanie (odsek 3). 
V odseku 5 sa ustanovuje zákaz súbežnej identifikácie pre túto osobitnú úpravu vo viacerých členských štátoch. 
V odseku 6 sa uvádza, že tejto osobitnej úprave podliehajú všetky premiestnenia vlastného tovaru, ktoré uskutoční zdaniteľná osoba využívajúca túto osobitnú úpravu na území Európskej únie, teda nie je možné, aby niektoré premiestnenia podliehali štandardnému režimu premiestnenia a boli zdanené v členskom štáte nadobudnutia a iné podliehali tejto osobitnej úprave. 
V odseku 7 sa ustanovuje povinnosť pre zdaniteľnú osobu oznámiť každú zmenu údajov, ktoré uviedla v oznámení o začatí činnosti podľa odseku 2. 
V odseku 8 sa ustanovuje povinnosť zdaniteľnej osoby oznámiť skončenie činnosti, alebo také podstatné zmeny v činnosti, v dôsledku ktorých prestane spĺňať podmienky pre uplatňovanie tejto osobitnej úpravy. 
Odsek 9 upravuje dôvody, pre ktoré daňový úrad zruší zdaniteľnej osobe povolenie na uplatňovanie tejto osobitnej úpravy. O zrušení povolenia daňový úrad vydá rozhodnutie, proti ktorému možno podať odvolanie bez odkladného účinku (odsek 10). Zrušením povolenia stráca zdaniteľná osoba možnosť používať identifikačné číslo pre daň na uplatňovanie osobitnej úpravy. 
Zdaniteľná osoba podáva daňové priznanie pri tejto osobitnej úprave za zdaňovacie obdobie, ktorým je kalendárny mesiac, a to do konca kalendárneho mesiaca nasledujúcom po kalendárnom mesiaci, za ktorý sa daňové priznanie podáva, a to aj v prípade, ak v danom kalendárnom mesiaci neuskutočnila žiadne premiestnenie vlastného tovaru podľa odseku 1 písm. a) (odsek 11). 
V odseku 12 sa uvádzajú povinné náležitosti daňového priznania, a to ak ide o tovar premiestnený z tuzemska do iných členských štátov, alebo premiestnený z iných členských štátov ako tuzemska. V daňovom priznaní sa uvádza identifikačné číslo pre daň alebo iné individuálne číslo pre daň pridelené v členskom štáte, z ktorého bol tovar premiestnený, ak je k dispozícii, takisto celková hodnota premiestneného tovaru bez dane, v členení podľa členských štátov, do ktorých bol tovar odoslaný alebo prepravený. Ak je do uplynutia lehoty na podanie daňového priznania potrebné vykonať zmenu údajov uvedených v daňovom priznaní, zmena údajov sa príslušne opraví v daňovom priznaní za toto zdaňovacie obdobie. 
Odsek 13 upravuje situáciu, kedy sa po uplynutí lehoty na podanie daňového priznania za dané zdaňovacie obdobie stane známou zmena údajov v podanom daňovom priznaní; takúto zmenu je potrebné zahrnúť do nasledujúceho daňového priznania, podanom najneskôr do troch rokov odo dňa uplynutia lehoty na podanie pôvodného daňového priznania. 
V odseku 14 sa ustanovuje povinnosť uviesť sumy v daňovom priznaní v eurách, zároveň sa uvádza kritérium pre určenie referenčného výmenného kurzu, ktorý sa použije na prepočet, ak sa hodnota premiestneného tovaru určila v inej mene ako eurách. 
Podľa odseku 15 sa v daňovom priznaní pre túto osobitnú úpravu nesmie uviesť odpočítanie dane pri tovaroch a službách dodaných v súvislosti s premiestneným tovarom podliehajúcim tejto osobitnej úprave. 
Odsek 16 ustanovuje pri premiestnenom tovare, ktorý bude použitý pri dodaniach podľa § 8 ods. 3, § 9 ods. 2,prípadne pre účely § 53 ods. 1 písm. c),§ 54, § 54d zákonnú fikciu, podľa ktorej sa na oslobodenie od dane podľa § 44 písm. d) nahliada akoby išlo o nadobudnutie s právom na odpočítanie dane v plnom rozsahu. 
V odseku 17 sa ustanovuje povinnosť viesť záznamy o premiestnení tovaru tak, aby daňový úrad alebo správca dane iného členského štátu, z ktorého a do ktorého bol tovar odoslaný alebo prepravený, mohol preveriť správnosť údajov v daňovom priznaní; tieto záznamy sa uchovávajú po dobu 10 rokov a sprístupňujú sa oprávneným orgánom na základe ich žiadosti elektronickými prostriedkami. 
 
K Čl. I bodu 51 (§ 68cb) 
Ide o legislatívno-technickú úpravu v nadväznosti na systematické začlenenie novej osobitnej úpravy pre premiestnenie vlastného tovaru (nové znenie § 68ca) za už existujúce osobitné úpravy uplatňovania dane. Nové znenie ustanovenia preberá úpravu správy daní pri uplatňovaní osobitných úprav podľa § 68a až § 68c, obsiahnutú v pôvodnom znení § 68ca. Vzhľadom na novú úpravu správy daní pre osobitnú úpravu pre premiestnenie vlastného tovaru (nový                § 68cc), k § 68cb a § 68cc bol vložený spoločný nadpis a k § 68cb doplnený nadpis.  
 
K Čl. I bodu 52 (§ 68cc) 
V súvislosti s uplatňovaním osobitnej úpravy pre premiestnenie vlastného tovaru podľa § 68ca sa navrhuje upraviť postup pri výkone správy daní vzhľadom na špecifiká tejto osobitnej úpravy a určiť, ktorý právny predpis sa na správu daní použije, a to v rozlíšení podľa toho, či členským štátom identifikácie pre uplatňovanie tejto úpravy je Slovenská republika alebo iný členský štát.  
V prípade, že členským štátom identifikácie je Slovenská republika, na správu daní sa použije Daňový poriadok, pokiaľ vykonávacie nariadenie Rady (EÚ) č. 282/2011 z 15. marca 2011, ktorým sa ustanovujú vykonávacie opatrenia smernice 2006/112/ES [ďalej len „vykonávacie nariadenie (EÚ) 282/2011“] alebo § 68ca neustanovujú inak. Ustanovenia vykonávacieho nariadenia (EÚ) č. 282/2011 a § 68ca teda majú povahu lex specialis a aplikačnú prednosť vo vzťahu k Daňovému poriadku. 
Ak Slovenská republika nie je členským štátom identifikácie pre uplatňovanie osobitnej úpravy podľa § 68ca a tovar je v režime tejto osobitnej úpravy odoslaný alebo prepravený z iného členského štátu do tuzemska, na postup pri správe daní sa použije Daňový poriadok, ak vykonávacie nariadenie (EÚ) č. 282/2011 neustanovuje inak.  
V odsekoch 3 a 4 sa uvádza spôsob, resp. postup pri doručovaní písomností v súvislosti                   s uplatňovaním osobitnej úpravy podľa § 68ca, a to v rozlíšení podľa toho, či Slovenská republika je alebo nie je členským štátom identifikácie pre uplatňovanie tejto osobitnej úpravy, a podľa toho, či písomnosti doručuje osoba uplatňujúca túto osobitnú úpravu alebo daňový úrad. 

K Čl. I bodom 53 a 54 (§ 69 ods. 2)  
Navrhuje sa doplnenie ustanovenia o prenose daňovej povinnosti pre prípad, ak tovar alebo službu s miestom dodania v tuzemsku dodá zahraničná osoba, ktorá nie je v tuzemsku usadená, inej zahraničnej osobe, ktorá je v tuzemsku identifikovaná pre daň podľa § 5 alebo registrovaná pre daň podľa § 7, pričom môže ísť o zahraničnú osobu, alebo o nezdaniteľnú právnickú osobu so sídlom v tuzemsku. V takomto prípade je osobou povinnou platiť daň zahraničná osoba, ktorej sa dodáva tovar alebo služba, ak je ich miestom dodania tuzemsko.  

K Čl. I bodu 55 /§ 69 ods. 2 písm. b) bod 1/
Doplnením ustanovenia sa spod režimu prenosu daňovej povinnosti vyníma prípad dodania tovaru, na ktorý zahraničná osoba uplatňuje režim osobitnej úpravy uplatňovania dane podľa § 68b. 

K Čl. I bodu 56 /§ 69 ods. 2 písm. b) bod 5/ 
V § 69 ods. 2 sa navrhuje doplniť, že k prenosu daňovej povinnosti z dodávateľa, ktorým je zahraničná osoba z iného členského štátu, alebo tretieho štátu na zdaniteľnú osobu nedôjde, ak dodávateľ je obchodník, ktorý pri predaji tohto tovaru uplatňuje osobitnú úpravu podľa § 66. 
 
K Čl. I bodu 57 (§ 69 ods. 8) 
V § 69 ods. 8 sa navrhuje doplniť odkaz na novú úpravu ustanovenú v § 69aa. 
 
K Čl. I bodu 58 (§ 69aa) 
Zmena pravidiel týkajúcich sa zdaniteľných osôb, ktoré uľahčujú predaj dovážaného tovaru na diaľku, vyplýva zo smernice Rady (EÚ) 2025/1539 z 18. júla 2025, ktorou sa mení smernica 2006/112/ES, pokiaľ ide o pravidlá v oblasti DPH týkajúce sa zdaniteľných osôb, ktoré uľahčujú predaj dovážaného tovaru na diaľku, a o uplatňovaní osobitnej úpravy pre predaj tovaru na diaľku dovážaného z tretích území alebo tretích krajín a osobitných úprav pre priznávanie a platbu DPH pri dovoze [ďalej len „smernica (EÚ) 2025/1539“]. Jej cieľom je podpora využívania osobitnej úpravy podľa § 68c dodávateľmi alebo domnelými dodávateľmi, neusadenými v Európskej únii, ktorí do Európskej únie dovážajú tovar v zásielke, ktorej vlastná hodnota nepresahuje 150 eur a na ktorý by sa mohla uplatniť táto osobitná úprava.  
Podľa odseku 1 v prípade, ak na takýto tovar nebola uplatnená osobitná úprava podľa § 68c alebo podľa ustanovení právneho predpisu iného členského štátu zodpovedajúcich § 68c, pričom odoslanie alebo preprava takého tovaru skončí v tuzemsku, osobou povinnou platiť daň pri dovoze tohto tovaru bude dodávateľ tovaru alebo zdaniteľná osoba, ak sa považuje za osobu podľa § 8 ods. 7 druhej vety. 
S cieľom chrániť daňové príjmy členských štátov sa v odseku 2 ustanovuje povinnosť dodávateľov alebo domnelých dodávateľov z tretích štátov, s ktorými Európska únia neuzatvorila dohodu o vzájomnej pomoci, boji proti podvodom a vymáhaní pohľadávok                v oblasti dane z pridanej hodnoty, určiť si daňového zástupcu so sídlom v Európskej únii, ktorý prevezme všetky povinnosti ohľadne platby dane pri dovoze za takto dovážané zásielky. 
V odsekoch 3 a 4 sa uvádzajú povinnosti daňového zástupcu (povinnosť oznámiť skutočnosť, že zástupca prevezme za určené osoby povinnosť platiť daň pri dovoze tovaru) a zastúpených osôb, najmä vo vzťahu k elektronickej komunikácii s príslušnými orgánmi. 
V odseku 5 sa ustanovuje možnosť pre zákazníka (príjemcu zásielky) rozhodnúť sa uhradiť daň pri dovoze tovaru, pri ktorom už skôr nedošlo k uhradeniu dane pri dovoze povinnými osobami (dodávateľom tovaru, zdaniteľnou osobou podľa § 8 ods. 7 druhej vety, alebo daňovým zástupcom). 
V odseku 6 sa uvádza, že na následné dodanie dovezeného tovaru podľa odseku 1 nemožno uplatniť osobitnú úpravu podľa § 68b, ani ustanovenia právneho predpisu iného členského štátu zodpovedajúce § 68b. Ak osoba, ktorá takéto dodanie tovaru uskutoční v tuzemsku, nemá postavenia platiteľa, musí sa registrovať pre daň podľa zodpovedajúcich ustanovení tohto zákona podľa toho, či je osobou usadenou v tuzemsku alebo v inom členskom, prípadne treťom štáte. 
V odseku 7 sa s cieľom zabezpečiť úhradu dane pri dovoze ustanovuje spoločná a nerozdielna zodpovednosť za platbu dane popri zástupcovi aj pre osobu, ktorá je dlžníkom podľa colných predpisov. 
 
K Čl. I bodu 59 (§ 70 ods. 2) 
V súlade so zrušením režimu call-off stock podľa § 8a sa navrhuje legislatívno-technická úprava v § 70 ods. 2 písm. g) a h). 
 
K Čl. I bodu 60 (§ 70 ods. 4) 
V súlade so zrušením režimu call-off stock podľa § 8a sa navrhuje legislatívno-technická úprava v § 70 ods. 4 vypustením písmena d). 
 
K Čl. I bodu 61 (§ 70 ods. 12 a 13) 
V § 70 ods. 12 sa ukladá povinnosť zdaniteľnej osoby uchovávať podrobné záznamy o dodaniach, ktoré táto zdaniteľná osoba uľahčuje podľa § 9 ods. 5 (a ktorá nie je v postavení domnelého dodávateľa) prostredníctvom využitia elektronického komunikačného rozhrania, tak, aby umožnili daňovému úradu preveriť, či sa daň uplatnila správne. Na požiadanie daňového úradu ich táto zdaniteľná osoba má sprístupniť elektronickými prostriedkami. 
V odseku 13 sa navrhuje uložiť povinnosť zdaniteľnej osobe, ktorá bez vedomia vlastníka tovaru, ale na jeho účet, začne tovar premiestňovať do iného členského štátu, o tejto skutočnosti vlastníka tovaru informovať. Ide o situáciu, kedy má platiteľ sklad v tuzemsku a dohodne sa s inou spoločnosťou (napr. platformou) na preprave tovaru z tohto skladu na účet tejto osoby z tuzemska do iného členského štátu, a to podľa zmluvnej dohody so zákazníkmi v tom členskom štáte, kam sa tovar bude premiestňovať. 
 
K Čl. I bodu 62 (§ 71 ods. 2)
Navrhuje sa v ustanovení vypustiť druhú vetu, keďže od 1.7.2030 musia byť všetky faktúry vrátane opravných vyhotovené v súlade s podmienkami vyhotovovania faktúr platnými od 1.7.2030. Formát (UBL alebo CII) opravných elektronických faktúr bude na voľbe dodávateľa.

K Čl. I bodu 63 (§ 71 ods. 5) 
Navrhuje sa upustiť od všeobecnej povinnosti byť spôsobilý prijímať elektronické faktúry prostredníctvom doručovacej služby pre tie zdaniteľné osoby, ktoré nie sú v postavení platiteľa dane, ak ide o faktúry o dodaní tovaru alebo služby, ktoré majú prijať vo vzťahu k poskytovaniu nájmu nehnuteľnosti oslobodeného od dane, ak táto nehnuteľnosť nie je zaradená do obchodného majetku podľa osobitného predpisu (zákon o dani z príjmov). Výnimka zo spôsobilosti prijímať elektronické faktúry prostredníctvom doručovacej služby neplatí, ak je zdaniteľná osoba povinná zabezpečiť, aby mohla prijať elektronickú faktúru vo vzťahu k iným ňou uskutočňovaným plneniam.
 
K Čl. I bodu 64 (§ 72 ods. 9) 
Ide o legislatívno-technickú úpravu a spresnenie, v ktorých prípadoch nie je možné vyhotoviť zjednodušenú faktúru. Ustanovenie po novom odkazuje všeobecne na zjednodušenú faktúru podľa § 71 ods. 6 bez rozlišovania jej jednotlivých foriem. Ak nie je možné vyhotoviť pri týchto dodaniach tovaru alebo služieb, alebo pri prijatí platby vopred pred týmito dodaniami zjednodušenú faktúru, ani opravná faktúra k takýmto dodaniam nesmie byť vyhotovená ako zjednodušená faktúra.

K Čl. I bodu 65 (§ 72 ods. 10)
Ide o legislatívno-technickú úpravu, ktorou sa ustanovuje možnosť vyhotoviť faktúru v inej podobe aj pri prijatí platby pred dodaním tovaru alebo služby s miestom dodania v treťom štáte a pri premiestnení vlastného tovaru podliehajúceho osobitnej úprave podľa § 68ca.

K Čl. I bodom 66 a 67 /§ 72 ods. 11 písm. c) a d)/  
Ide o legislatívno-technickú úpravu a spresnenie, v ktorých prípadoch je platiteľ povinný vyhotoviť faktúru v inej podobe.
 
K Čl. I bodu 68 /§ 73 ods. 1 písm. f)/  
Cieľom úpravy je zosúladiť postupy vyhotovovania faktúr v prípadoch, kedy dochádza k cezhraničným dodaniam v rámci EÚ. Stanovuje sa lehota na vyhotovenie faktúry pre cezhraničné dodania tovaru alebo služieb s miestom dodania v inom členskom štáte, pri ktorých je osobou povinnou platiť daň príjemca tovaru alebo služby podľa pravidiel prenesenia daňovej povinnosti, a to do 15 dní od konca kalendárneho mesiaca, v ktorom bolo dodanie uskutočnené. 

K Čl. I bodu 69 /§ 73 ods. 1 písm. f)/  
S účinnosťou od 1.7.2030 sa v rámci EÚ mení lehota na vyhotovovanie faktúr v prípadoch, kedy dochádza k cezhraničným dodaniam v rámci EÚ, pri ktorých je osobou povinnou platiť daň príjemca tovaru alebo služby podľa pravidiel prenesenia daňovej povinnosti, a to z „do 15 dní od konca kalendárneho mesiaca, v ktorom bolo dodanie uskutočnené“ na „do 10 dní odo dňa, v ktorom bolo dodanie uskutočnené“. 
 
K Čl. I bodu 70 (§ 73 ods. 3) 
Navrhuje sa, v súlade s Daňovým poriadkom, ak koniec lehoty pripadne na sobotu, nedeľu alebo deň pracovného pokoja, posledným dňom lehoty bude najbližší nasledujúci pracovný deň. Posun lehôt na najbližší pracovný deň nie je potrebné v zákone o DPH explicitne upraviť, keďže vo všeobecnosti platí subsidiarita Daňového poriadku voči zákonu o DPH podľa § 84 zákona o DPH.
 
K Čl. I bodu 71 (§ 74 ods. 2) 
V ustanovení § 74 ods. 2 týkajúcom sa prípadov, kedy faktúra nemusí obsahovať zákonom stanovené údaje podľa § 74 ods. 1, sa dopĺňa, že faktúra nemusí obsahovať údaj podľa § 74 ods. 1 písm. b) - identifikačné číslo pre DPH odberateľa, ak ide o premiestnenie vlastného tovaru v rámci osobitnej úpravy pre premiestnenie vlastného tovaru podľa § 68ca. Ak takéto identifikačné číslo pre daň vlastník tovaru, ktorý premiestňuje tovar v rámci osobitnej úpravy podľa § 68ca do iného členského štátu v danom členskom štáte pridelené má, môže ho na faktúre uviesť. Uvedené zodpovedá transpozícii článku 226 bodu 4 smernice (EÚ) 2025/516, podľa ktorej sa v režime premiestnenia vlastného tovaru nevyžaduje uvádzať identifikačné číslo odberateľa, keďže nedochádza k dodaniu medzi dvoma subjektmi, ale iba k pohybu tovaru v rámci jedného zdaniteľného subjektu využívajúceho osobitnú úpravu.  
Písmeno b) sa vecne nemení. Ide o legislatívno-technickú úpravu v nadväznosti na doplnenie nového písmena a). 
 
K Čl. I bodu 72 (§ 79 ods. 6)
Proti oznámeniu o zániku nároku na vrátenie nadmerného odpočtu, ak platiteľ neumožní vykonanie daňovej kontroly do 3 mesiacov odo dňa jej začatia, bude môcť platiteľ podať námietku, o ktorej rozhodne daňový úrad. Ak daňový úrad námietke vyhovie, nárok na nadmerný odpočet nezaniká, a daňový úrad pokračuje v pôvodnej daňovej kontrole. Proti rozhodnutiu o námietke nie je prípustný opravný prostriedok. 

K čl. I bodu 73 (§ 79a ods. 2)
Ak daňový úrad rozhodne o námietke proti oznámeniu o zániku nároku na vrátenie nadmerného odpočtu kladne, a pokračuje sa v pôvodnej daňovej kontrole, doba, odo dňa nasledujúceho po uplynutí lehoty na vrátenie nadmerného odpočtu podľa § 79 ods. 1, 2 alebo ods. 5 až do rozhodnutia o námietke, ktorej sa vyhovie, sa do lehoty pre výpočet úroku z nadmerného odpočtu podľa § 79a ods. 1 nezapočítava. 
 
K Čl. I bodu 74 /§ 80 ods. 1 písm. b)/ 
Doplnenie v § 80 ods. 1 písm. b) /v znení účinnom od 1. júla 2028/ spresňuje, že v súhrnnom výkaze sa neuvádza premiestnenie vlastného tovaru z tuzemska do iného členského štátu, na ktorý sa uplatňuje osobitná úprava podľa § 68ca. 
 
K Čl. I bodu 75 /§ 80 ods. 1 písm. b)/ 
Doplnenie v § 80 ods. 1 písm. b) /v znení účinnom od 1. júla 2030/ spresňuje, že údaje o premiestnení vlastného tovaru z tuzemska do iného členského štátu, na ktorý sa uplatňuje osobitná úprava podľa § 68ca, sa finančnému riaditeľstvu s účinnosťou od 1. júla 2030 neoznamujú. 
 
K Čl. I bodu 76 /§ 80 ods. 1 písm. d)/ 
Doplnenie v § 80 ods. 1 písm. d) spresňuje, že sa v súhrnnom výkaze uvádzajú aj dodania služieb s miestom dodania v inom členskom štáte podľa § 16. 

K Čl. I bodu 77 /§ 80 ods. 1 písm. e)/
Doplnenie predstavuje transpozíciu čl. 262 ods. 1 písm. c) smernice (EÚ) 2025/516, podľa ktorého sa s účinnosťou od 1. júla 2028 v súhrnnom výkaze uvádzajú aj dodania tovaru zdaniteľnej osobe alebo právnickej osobe, ktorá nie je zdaniteľnou osobou, ktoré sú identifikované pre daň v inom členskom štáte a sú osobami povinnými platiť daň. 

K Čl. I bodu 78 /§ 80 ods. 1 písm.f) a g)/ 
V súlade so zrušením režimu call-off stock podľa § 8a sa navrhuje legislatívno-technická úprava v § 80 ods. 1 vypustením písmen f) a g). 
 
K Čl. I bodu 79 /§ 80 ods. 4 písm. a)/ 
V súvislosti s oznamovaním údajov z faktúr, ktoré sa vyhotovujú ako opravné faktúry, sa navrhuje oznamovať všetky nezmenené údaje, ktoré obsahovala pôvodná faktúra a opravené údaje; navyše sa oznamuje aj poradové číslo pôvodnej faktúry. Opravná faktúra je v zmysle práva EÚ považovaná za riadnu faktúru, ktorá musí spĺňať všeobecné požiadavky na faktúru, pričom jej osobitným znakom je práve odkaz na pôvodnú faktúru prostredníctvom jej poradového čísla. 
 
K Čl. I bodu 80 /§ 80 ods. 4 písm. b)/ 
Ide o legislatívno-technickú úpravu. 
 
K Čl. I bodu 81 /§ 80 ods. 4 písm. c)/  
Doplnenie v § 80 ods. 4 písm. c) spresňuje, že sa v súhrnnom výkaze neuvádza premiestnenie vlastného tovaru z tuzemska do iného členského štátu, na ktorý sa uplatňuje osobitná úprava podľa § 68ca. 
 
K Čl. I bodu 82 /§ 80 ods. 4 písm. f)/ 
Ide o legislatívno-technickú úpravu súvisiacu so zrušením režimu call-off stock. 

K Čl. I bodu 83 /§ 80 ods. 5 písm. c)/
Ide o legislatívno-technickú úpravu súvisiacu s povinnosťou oznamovať určité údaje pri cezhraničných dodaniach.

K čl. I bodom 84 a 86 (§ 80 ods. 8, § 80a ods. 8)
Navrhuje sa vypustiť ustanovenie, podľa ktorého ak koniec lehoty pripadne na sobotu, nedeľu alebo deň pracovného pokoja, posledným dňom lehoty bude najbližší nasledujúci pracovný deň. Napriek vypusteniu predmetnej vety sa pravidlá pre počítanie lehôt nemenia, keďže na konanie podľa zákona o DPH sa primerane vzťahujú ustanovenia Daňového poriadku a nie je to potrebné preto v zákone o DPH explicitne upraviť, keďže vo všeobecnosti platí subsidiarita Daňového poriadku voči zákonu o DPH podľa § 84 zákona o DPH. 
V § 80 ods. 8 a § 80a ods. 8 sa zároveň navrhuje ustanoviť lehota, počas ktorej finančné riaditeľstvo uchováva údaje, ktoré sú predmetom cezhraničného alebo tuzemského oznamovania podľa § 80 a 80a. Finančné riaditeľstvo bude tieto údaje uchovávať počas lehoty na zánik práva vyrubiť daň. 
Ďalej sa ustanovuje, že údaje o dodaní tovaru alebo služby, ktoré sú predmetom oznamovania podľa § 80, resp. podľa § 80a, nie je možné sprístupniť dodávateľovi ani odberateľovi tohto dodania. Oznamované údaje sú po ich doručení správcovi dane používané pri výkone správy daní a predmetom daňového tajomstva podľa § 11 Daňového poriadku. Navrhuje sa vylúčiť ich sprístupňovanie dodávateľovi a odberateľovi, keďže tieto osoby predmetnými údajmi už disponujú na základe faktúr, z ktorých oznamované údaje pochádzajú. Týmto nie je dotknuté sprístupnenie údajov iným osobám, ktoré preukážu oprávnenosť na ich sprístupnenie v zmysle § 11 Daňového poriadku.

K Čl. I bodu 85 (§ 80a ods. 5) 
V súvislosti s oznamovaním údajov z faktúr, ktoré sa vyhotovujú ako opravné faktúry, sa navrhuje oznamovať všetky nezmenené údaje, ktoré obsahovala pôvodná faktúra a opravené údaje; navyše sa oznamuje aj poradové číslo pôvodnej faktúry. Opravná faktúra je v zmysle práva EÚ považovaná za riadnu faktúru, ktorá musí spĺňať všeobecné požiadavky na faktúru, pričom jej osobitným znakom je práve odkaz na pôvodnú faktúru prostredníctvom jej poradového čísla. 
  
K Čl. I bodom 87, 92 a 93 (§ 85o ods. 1, § 85o ods. 11, § 85o ods. 12, § 85o ods. 13, § 85o ods. 15) 
Ide o legislatívno-technické úpravy v nadväznosti na vypustenie § 85o odsek 10.  

K Čl. I bodu 88 /§ 85o ods. 2/ 
Ide o legislatívno-technickú úpravu a spresnenie, v ktorých prípadoch platiteľ nesmie vyhotoviť elektronickú faktúru.
 
K Čl. I bodu 89 /§ 85o ods. 9 písm. c)/ 
Navrhuje sa precizovať povinnosť pri oznamovaní údajov z opravnej elektronickej faktúry, kedy sa okrem poradového čísla pôvodnej elektronickej faktúry oznamujú všetky zákonom ustanovené údaje podľa § 85o ods. 9, a nie iba údaje, ktoré sa menia. 
 
K Čl. I bodom 90 a 91 (§ 85o ods. 10)  
Navrhuje sa vypustiť povinnosť oznamovania údajov z prijatých elektronických faktúr zasielaných prostredníctvom doručovacej služby. Vypustenie povinnosti oznamovať údaje z prijatých elektronických faktúr sa navrhuje z dôvodu, že technické riešenie výmeny elektronických faktúr prostredníctvom doručovacej služby a oznamovanie údajov z nich je plne automatizovaný proces (bez možnosti zásahu samotného dodávateľa alebo odberateľa), tzn. že údaje zaslané finančnému riaditeľstvu prostredníctvom doručovacej služby dodávateľa sú „de facto” tie isté, ako oznámi prostredníctvom svojej doručovacej služby odberateľ. Finančnému riaditeľstvu sa zašlú len údaje, ktoré e-faktúra obsahuje; technicky nie je možné skontrolovať a porovnať správnosť údajov (napr. chýbajúci údaj o odpočítaní dane, v prípade faktúry s prenosom daňovej povinnosti chýbajúci údaj o uplatnenej sadzbe dane a výške dane a pod.) a opakovane sa oznamujú chybné údaje. 
Zároveň sa navrhuje explicitne upraviť, že finančná správa bude počas lehoty na zánik práva vyrubiť daň uchovávať údaje podľa odseku 9, ktoré je jej dodávateľ povinný oznámiť. 
Ďalej sa ustanovuje, že údaje o dodaní tovaru alebo služby, ktoré sú predmetom oznamovania podľa § 85o, nie je možné sprístupniť dodávateľovi ani odberateľovi tohto dodania. Oznamované údaje sú po ich doručení správcovi dane používané pri výkone správy daní a predmetom daňového tajomstva podľa § 11 Daňového poriadku. Navrhuje sa vylúčiť ich sprístupňovanie dodávateľovi a odberateľovi, keďže tieto osoby predmetnými údajmi už disponujú na základe faktúr, z ktorých oznamované údaje pochádzajú. Týmto nie je dotknuté sprístupnenie údajov iným osobám, ktoré preukážu oprávnenosť na ich sprístupnenie v zmysle § 11 Daňového poriadku.

K Čl. I bodu 94 (§ 85o ods. 22 a 23) 
Cieľom navrhovanej úpravy v odseku 22 je zvýšenie flexibility v prípade vyhotovovania opravnej faktúry v období od 1.1.2027 do 30.6.2030 k faktúre o dodaní tovaru alebo služby uskutočnenom pred 1.1.2027 spočívajúcej v možnosti dodávateľa sa rozhodnúť, či opravnú faktúru k pôvodnej faktúre v listinnej forme vyhotoví rovnakým spôsobom (v listinnej forme) alebo ju vyhotoví ako elektronickú faktúru. Ak pôvodná faktúra bola vyhotovená ako elektronická faktúra a zaslaná doručovacou službou, opravná faktúra k nej musí byť rovnako vyhotovená ako elektronická faktúra a zaslaná doručovacou službou. Ak bola pôvodná faktúra vyhotovená ako elektronická faktúra (napr. v štruktúrovanom elektronickom formáte zaslaná elektronicky odberateľovi s jeho súhlasom), môže si dodávateľ vybrať, či opravná elektronická faktúra k nej bude vyhotovená v rovnakom formáte a zaslaná elektronicky alebo doručovacou službou. 
Rovnaký cieľ sa sleduje úpravou navrhovanou v odseku 23, ktorý sa týka vyhotovenia opravnej  faktúry po 30.6.2030 k faktúre o dodaní tovaru alebo služby uskutočnenom pred 1.7.2030 s tým rozdielom, že opravné faktúry budú musieť byť vyhotovené ako elektronické aj v prípade, že sa vyhotovujú k dodaniam tovarom a služieb, ku ktorým bola pôvodná faktúra vyhotovená v listinnej forme, avšak samotné dodanie tovaru alebo služby by bolo predmetom cezhraničného oznamovania údajov od 1.7.2030 (ide napr. o dodanie tovaru do iného členského štátu uskutočnenom zahraničnou osobou registrovanou pre daň podľa § 5, ku ktorému bola vyhotovená pôvodná faktúra v roku 2029 v listinnej forme po 1.7.2030 však opravná faktúra k tejto dodávke bude musieť byť vyhotovená v elektronickej podobe. 
   
K Čl. I bodu 95 (§ 85p) 
V prechodnom ustanovení k úpravám účinným od 1. januára 2027 sa v odseku 1 vytvára fikcia, podľa ktorej sa v prechodnom období od 1. januára 2027 do 30. júna 2028 považujú určité dodania tovarov (napr. plyn, elektrina, teplo, chlad) určitým osobám (zdaniteľnej osobe alebo právnickej osobe, ktorá nie je zdaniteľnou osobou, u ktorých nadobudnutie tovaru na území Európskej únie nie je predmetom dane podľa § 11 ods. 4 alebo osobe inej ako zdaniteľnej osobe) na účely uplatňovania osobitnej úpravy podľa § 68b za predaj tovaru na diaľku podľa § 68b. 
V odseku 2 sa v súvislosti s prechodom na elektronickú fakturáciu zavádza na prvých 6 mesiacov od nadobudnutia účinnosti ustanovení o zavedení povinnej elektronickej fakturácie pre tuzemské transakcie tzv. tolerančné obdobie, počas ktorého sa nebude sankcionovať porušenie povinnosti vyhotoviť elektronickú faktúru v stanovenej 15-dňovej lehote. Cieľom tolerančného obdobia je umožniť platiteľom prispôsobiť sa novým povinnostiam bez rizika sankcií. Tolerančné obdobie sa pritom týka výlučne nedodržania zákonnej lehoty na vyhotovenie elektronickej faktúry. Predmetným ustanovením teda nie je dotknutá samotná povinnosť vyhotoviť elektronickú faktúru podľa § 85o ods. 4, ani povinnosť zabezpečiť si „digitálneho poštára“ a vedieť prijímať elektronické faktúry zaslané doručovacou službou. 
V odseku 3 sa navrhuje tolerančné obdobie pre elektronické oznamovanie údajov z faktúr podľa § 85o ods. 11 zákona o DPH, kedy sa pri neoznámení údajov pokuta daňovým úradom neuloží.
V odseku 4 sa prechodným ustanovením upravuje použitie § 79 ods. 6 v znení účinnom od 1. januára 2027 na prípady, pri ktorých obdobie rozhodujúce na posúdenie splnenia podmienky pre zánik nároku na vrátenie nadmerného odpočtu skončí po 31. decembri 2026. Teda iba na tieto prípady sa uplatní právna úprava postupu pri podávaní námietky účinná od 1. januára 2027.

K Čl. I bodu 96 (§ 85q) 
V súvislosti so zrušením režimu call-off stock sa navrhuje v prechodnom ustanovení podľa         § 85q upraviť obdobie od 1. júla 2028 do 30. júna 2029, kedy bude ešte možné na odosielanie alebo prepravu tovaru uplatniť režim call-off stock podľa § 8a za podmienky, že sa odoslanie alebo preprava tovaru v režime call-off stock začali najneskôr 30. júna 2028. 
 
K Čl. I bodu 97 (Príloha č. 6) 
Zoznam preberaných právne záväzných aktov Európskej únie sa dopĺňa o označenie smernice (EÚ) 2025/1539, ktorá sa návrhom zákona preberá. 
 
K Čl. II bodom 1 a 2 (§ 16 ods. 9, § 46 ods. 10)
Navrhovanou úpravou sa reaguje na úpravu v zákone o dani z pridanej hodnoty a v zákone o dani zo sladených nealkoholických nápojov, v ktorých sa ustanovuje možnosť podať námietku voči oznámeniu o zániku nároku na nadmerný odpočet a nároku na daň zo sladených nealkoholických nápojov. Upravuje sa ustanovenie o dodatočnom daňovom priznaní tak, aby nedochádzalo k narušeniu procesov v prípade, keď sa námietke vyhovie a bude pokračovať daňová kontrola, počas ktorej dodatočné daňové priznanie nemožno podať. Navrhovaná úprava Daňového poriadku zakazuje podanie dodatočného daňového priznania v období, kedy je možné podať námietku a ak bola námietka podaná, až do doručenia rozhodnutia o tejto námietke.  
Zároveň sa navrhuje predlžiť lehotu na výkon kontroly, v prípade keď sa námietke vyhovie a pokračuje sa vo výkone daňovej kontroly, o počet dní, ktoré uplynú počas konania o námietke. 

K Čl. II bodu 3 (§ 55 ods. 12)
V záujme zlepšenia podnikateľského prostredia sa upravuje systém preúčtovania daňových preplatkov medzi správcami dane tak, aby sa za deň platby považoval deň odpísania platby z účtu daňového subjektu.

K Čl. III bodu 1 /§ 2 písm. a) prvý a druhý bod/ 
Na základe doterajších zistení a poznatkov z aplikačnej praxe, s cieľom eliminovať     pribúdajúce prípady účelového obchádzania daňovej povinnosti klamlivým označením sladeného nealkoholického nápoja (najmä ovocných sirupov) obohateného o vitamíny, minerálne látky a niektoré ďalšie látky ako výživového doplnku, sa navrhuje nastaviť hranicu objemu výživového doplnku (na ktorý sa daň nevzťahuje) na maximálne 250 ml.

K Čl. III bodom 2 a 4 /§ 8 ods. 1 písm. b), § 12 ods. 2/
Legislatívno-technické úpravy, ktorými sa z dôvodu právnej istoty precizujú predmetné ustanovenia v súlade s vymedzením pojmu „sladený nealkoholický nápoj“.

K Čl. III bodu 3 (§ 11 ods. 6)
Proti oznámeniu o zániku nároku na vrátenie dane, ak platiteľ dane neumožní vykonanie daňovej kontroly do 3 mesiacov odo dňa jej začatia, bude môcť platiteľ dane podať námietku, o ktorej rozhodne daňový úrad. Ak daňový úrad námietke vyhovie, nárok na vrátenie dane nezaniká a v daňovej kontrole sa pokračuje. Proti rozhodnutiu o námietke nie je prípustný opravný prostriedok.

K Čl. III bodu 5 (§ 15a)
V navrhovaných prechodných ustanoveniach sa ustanovuje, že daňová povinnosť nevzniká z nápoja, ktorý je výživovým doplnkom v obale s objemom viac ako 250 ml, ak jeho prvé dodanie v tuzemsku bolo uskutočnené do 31.decembra 2026. 
Rovnako sa ustanovuje, že preukázateľne zdaneným sladeným nealkoholickým nápojom, z ktorého možno uplatniť nárok na vrátenie dane nie je sladený nealkoholický nápoj, ktorý je výživovým doplnkom v obale s objemom viac ako 250 ml, ak jeho prvé dodanie v tuzemsku bolo uskutočnené do 31.decembra 2026. Platí pritom vyvrátiteľná domnienka, že ak bol sladený nealkoholický nápoj, ktorý je výživovým doplnkom v obale s objemom viac ako 250 ml, vyrobený pred účinnosťou zákona, k jeho prvému dodaniu v tuzemsku došlo do 31. decembra 2026; ak má osoba, ktorá si chce uplatniť nárok na vrátenie dane z takéhoto sladeného nealkoholického nápoja, dôkaz o opaku svedčiaci skutočnosti, že k prvému dodaniu nápoja došlo 1. januára 2027 a neskôr, zákon nebráni jeho predloženiu pri uplatnení tohto nároku zdaniteľnou osobou alebo exportérom a v prípade úspešného vyvrátenia prezumovanej právnej skutočnosti daňový úrad vráti žiadateľovi alebo exportérovi sumu dane, na ktorú má oprávnený nárok.
Prechodné ustanovenie v odseku 3 upravuje použitie § 11 ods. 6 v znení účinnom od 1. januára 2027, ktoré spočíva v novej procesnej úprave týkajúcej sa vydania oznámenia o zániku nároku na vrátenie dane a možnosti podať proti nemu námietku iba v prípadoch, ak posledný deň obdobia, počas ktorého sa posudzuje splnenie podmienky pre zánik nároku na vrátenie dane, nastane po 31. decembri 2026. 

K Čl. III bodu 6 (§ 16)
Vzhľadom na potrebu doplnenia záverečného ustanovenia o nový odsek, v ktorom sa deklaruje, že novelizované ustanovenia zákona, účinné od 1.1.2027, boli prijaté v súlade so smernicou Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (kodifikované znenie) (Ú. v. EÚ L 241, 17. 9. 2015), došlo súčasne k legislatívno-technickej zmene v nadpise ustanovenia a označeniu doterajšieho textu ustanovenia ako odseku 1.

K Čl. IV
Navrhuje sa, aby zákon nadobudol účinnosť dňom vyhlásenia, a to pokiaľ ide o čl. I bod 2, pri ktorom sa v záujme právnej istoty pri posudzovaní výšky obratu na účely zákona o DPH javí ako žiaduca čo najskoršia účinnosť. Pre čl. I body 1, 6, 11, 12, 19, 24, 30, 31, 33, 63, 72, 73 a body 87 až 95, čl. II a čl. III sa navrhuje účinnosť 1. januára 2027, pre čl. I body 3 až 5, 7 až 10, 13 až 18, 20 až 23, 25 až 29, 32, 34 až 61, 68, 71, 74, 76 až 78 a body 80 až 82 a 96 sa navrhuje účinnosť 1. júla 2028 a v prípade čl. I bodov 62, 64 až 67, 69, 70, 75, 79 a bodov 83 až 86 sa navrhuje účinnosť 1. júla 2030. Účinnosť jednotlivých (transpozičných) bodov je stanovená v súlade s transpozičnými lehotami stanovenými v čl. 2 až 4 smernice (EÚ) 2025/516 a smernici (EÚ) 2025/1539.

